ปิ่นโตดิจิทัล เทรนด์ใหม่ของร้านอาหาร
“วันนี้กินอะไรดี?” เป็นคำถามระดับปราบเซียน ที่วันนี้ยิ่งปวดหัว เพราะ โควิด-19 ทำให้เราต้องกักตัวเองอยู่ที่บ้าน ตัวเลือกร้านอาหารจึงมีจำกัด เพราะเรานึกไม่ออกว่าจะกินอะไรดี
24 เม.ย. 2563

ปิ่นโตดิจิทัล เทรนด์ใหม่ของร้านอาหาร / โดย ลงทุนแมน
“วันนี้กินอะไรดี?”
เป็นคำถามระดับปราบเซียน
ที่วันนี้ยิ่งปวดหัว เพราะ โควิด-19 ทำให้เราต้องกักตัวเองอยู่ที่บ้าน
ตัวเลือกร้านอาหารจึงมีจำกัด เพราะเรานึกไม่ออกว่าจะกินอะไรดี
แม้ว่าช่วงแรก แอปส่งอาหาร GrabFood, Foodpanda และ LINEMAN 
จะเข้ามาช่วยอำนวยความสะดวกสบายให้เรามีตัวเลือกร้านอาหารมากขึ้น
แต่นานวันเข้า เมื่อเรายังต้องเลือก ต้องคิดว่าจะกินอะไร
ท้ายที่สุดแล้วสิ่งนี้จะสร้างโอกาสสำหรับธุรกิจใหม่ ที่เรียกว่า
“ปิ่นโตดิจิทัล”
แล้วปิ่นโตดิจิทัล คืออะไร?
ลงทุนแมนจะเล่าให้ฟัง
╔═══════════╗
Blockdit แหล่งรวมบทความวิเคราะห์ เจาะลึกแบบ deep content ล่าสุดมีฟีเจอร์พอดแคสต์แล้ว
╚═══════════╝
คอนเซ็ปต์สำคัญของปิ่นโตดิจิทัลก็คือ Food Subscription หรือการสมัครสมาชิกในเรื่องอาหาร
ไม่ต่างอะไรจาก Subscription ของ Netflix หรือ Spotify
เพียงแต่เปลี่ยนจากบริการ ดูหนังฟังเพลง มาเป็นเรื่องของการกิน..
ข้อดีของ Food Subscription ก็คือ เราไม่ต้องมานั่งเลือกเมนูอาหาร กดสั่งครั้งต่อครั้ง
เราอาจจะสั่งทีเดียวล่วงหน้า 10 วัน 20 วัน พร้อมระบุรอบการส่ง
ให้อาหารมาเสิร์ฟถึงบ้านเรา ณ วันที่ตกลงกันโดยอัตโนมัติ
เรื่องนี้จะช่วยทำให้เราไม่ต้องคิดทุกวันว่าวันนี้จะกินอะไร
เมื่อเราไม่ต้องคิด ความยุ่งยากของชีวิตในแต่ละวันก็จะน้อยลง
และเมื่อเราสั่งครั้งละมากๆ ก็ทำให้ได้ส่วนลด ทำให้ราคาอาหารต่อมื้อถูกลง
เรามาดูรุ่นพี่ที่ประสบความสำเร็จไปแล้วกับโมเดลนี้ก็คือ
บริการดูหนังฟังเพลง
Spotify Premium มีสมาชิก 100 ล้านคน
Netflix มีสมาชิก 167 ล้านคน
นอกจากบริการเหล่านี้แล้ว
ค่าโทรศัพท์ ค่าอินเทอร์เน็ตของเรา
คนก็เริ่มทยอยเปลี่ยนจากการเติมเงิน เป็นระบบสมาชิกรายเดือนมากขึ้น
คนที่เป็นสมาชิกบริการเหล่านี้ยอมจ่าย เพื่อแลกกับความสบาย 
เพื่อที่พวกเขาไม่ต้องไปซื้อเพลง ซื้อหนังเป็นครั้งๆ
ในทำนองเดียวกัน อาหาร ซึ่งถือเป็นสิ่งจำเป็นยิ่งกว่าดูหนังฟังเพลง
ก็สามารถนำคอนเซ็ปต์นี้มาประยุกต์ใช้ได้ในอนาคต
ต่อไปเราจะได้เห็นร้านอาหารนำเมนูของร้านทั้งหมด มาประยุกต์เป็นปิ่นโตดิจิทัล
หรือถ้าเมนูไม่เป็นที่ดึงดูดพอ เราจะได้เห็นกลุ่มร้านค้ารวมตัวกันทำให้เกิดเป็นเมนูที่หลากหลาย
ถึงตรงนี้ หลายคนอาจมองว่าผู้บริโภคจะได้รับผลประโยชน์มากขึ้น
แล้วร้านอาหารมีเหตุผลอะไรให้ต้องปรับตัวเข้ากับเทรนด์นี้?
จริงๆ แล้ว ร้านอาหารก็จะได้ประโยชน์มากขึ้นเช่นกัน
ประโยชน์ที่ว่านี้ถูกเรียกว่า “รายได้ที่เกิดขึ้นประจำ”
หากระบบสมาชิกของเราดี มีคุณภาพ ลูกค้าชื่นชอบ
เราก็จะมีรายได้ประจำ ซึ่งถือเป็นกุญแจสำคัญสำหรับทุกธุรกิจ
นอกจากนั้น สิ่งที่สำคัญนอกจากรายได้ค่าอาหาร ก็คือ ข้อมูลอาหารที่เรากิน
ข้อมูลการกินของเราจะนำไปต่อยอดนำเสนอบริการเสริมได้อีกหลายอย่าง
ถ้าเราชอบกินของหวาน ก็นำเสนอของหวานที่เปิดตัวใหม่ให้
หรือเราเป็นคนชอบกินเนื้อ ก็จะนำเสนอเมนูเนื้อในรูปแบบใหม่ให้
ซึ่งความชอบส่วนตัวของเรา จะเป็นตัวกำหนดโฆษณาให้เราในอนาคต
และเรากินอะไร สุขภาพของเราก็จะเป็นอย่างนั้น
ดังนั้น ร้านอาหารจะสามารถวิเคราะห์สุขภาพได้จากอาหารที่เรากิน
รู้ความเสี่ยงของโรคที่จะเกิดขึ้นกับเรา ได้ก่อนโรงพยาบาลเสียอีก
นี่เป็นตัวอย่างของสิ่งที่เป็นไปได้ที่จะเกิดขึ้นในอนาคต
จริงๆ แล้วไม่ใช่เรื่องอะไรใหม่ แค่เป็นสิ่งที่มีอยู่แล้วนำมาผนวกกับเทคโนโลยี และข้อมูล
สำหรับคนที่รู้จักหาโอกาสในวิกฤติ ก็จะพบว่ามีสิ่งที่น่าตื่นเต้นรออยู่เต็มไปหมดในอนาคต
พออ่านบทความนี้จบ ถ้าเรารู้สึกหิว แล้วไม่รู้จะกินอะไรดี
อดใจไว้อีกนิด
เตรียมตัว Subscribe ปิ่นโตดิจิทัลในอนาคต
เพราะมันจะรู้ว่าเราอยากกินอะไร มากกว่าตัวเราเอง..
----------------------
Blockdit แหล่งรวมบทความวิเคราะห์ เจาะลึกแบบ deep content ล่าสุดมีฟีเจอร์พอดแคสต์แล้ว
----------------------
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube -